***Proiect***

**GUVERNUL REPUBLICII MOLDOVA**

**H O T Ă R Â R E nr. \_\_\_\_\_\_**

**din \_\_\_\_ \_\_\_\_\_\_\_\_\_\_\_\_\_\_\_\_ 2022**

**cu privire la aprobarea Metodologiei aprobării conducătorilor de doctorat**

În temeiul art. 94 alin. (11) din Codul educației al Republicii Moldova  nr.  152/2014 (Monitorul Oficial al Republicii Moldova, 2014, nr.  319-324, art. 634), Guvernul HOTĂRĂŞTE:

1. Se aprobă Metodologia aprobării conducătorilor de doctorat (se anexează);
2. Agenția Națională de Asigurare a Calității în Educație şi Cercetare va asigura implementarea prezentei hotărâri.
3. Aprobarea calității de conducător de doctorat persoanelor recomandate de către senatele/consiliile științifice ale instituțiilor prin decizii luate anterior intrării în vigoare a prezentei Metodologii se va efectua conform procedurilor în vigoare la momentul luării deciziilor.

#### La data intrării în vigoare a prezentei hotărâri, se abrogă Hotărârea Guvernului nr. 326/2019 cu privire la aprobarea Metodologiei aprobării conducătorilor de doctorat (Monitorul Monitorul Oficial al Republicii Moldova, 2019, nr. 246-248, art. 458).

|  |  |
| --- | --- |
| Prim-ministru | Natalia Gavrilița |
| Contrasemnează:Ministrul educaţiei și cercetării | Anatolie Topală |

Anexă

la Hotărârea Guvernului

nr. \_\_\_\_ din \_\_\_\_\_\_\_\_\_\_\_\_\_\_2022

**Metodologia aprobării conducătorilor de doctorat**

#### I. Dispoziții generale

#### Metodologia aprobării conducătorilor de doctorat (în continuare Metodologia) stabilește etapele, cerințele şi responsabilitățile în procesul de acordare a dreptului de a conduce doctorate cetățenilor Republicii Moldova, cetățenilor străini şi apatrizilor.

#### Coordonarea procesului de acordare a dreptului de a conduce doctorate este realizată de către Agenția Națională pentru Asigurarea Calității în Educație și Cercetare (în continuare Agenţia).

#### Dreptul de a conduce doctorate poate fi dobândit de către orice persoană care deține titlu științific și activează într-o organizație din domeniile cercetării şi inovării.

#### Dreptul de a conduce doctorate este acordat în urma evaluării dosarului de către specialişti de calificare superioară sau egală celei de care dispune candidatul, recunoscuți pentru competența şi prestigiul profesional, precum şi pentru independența, intransigența, obiectivitatea şi imparțialitatea lor şi care dispun de cercetări ştiinţifice proprii în domeniul de referinţă.

#### Acordarea dreptului de a conduce doctorate se face pe profiluri / specialităţi ştiinţifice ale Nomenclatorului specialităţilor ştiinţifice, aprobat prin Hotărârea Guvernului nr. 199/2013.

#### Candidații care dețin titlul științific de doctor pot dobândi dreptul de a conduce doctorate la maxim 3 specialități din profilul științific în cadrul căruia îşi desfășoară activitatea curentă, confirmate prin lucrări ştiinţifice.

#### Candidații care dețin titlul științific de doctor habilitat pot dobândi dreptul de a conduce doctorate la maxim 5 specialități din 2 profiluri ştiinţifice, în cadrul căruia îşi desfăşoară activitatea curentă, confirmate prin lucrări ştiinţifice.

#### Acordarea dreptului de a conduce doctorate la specialități din mai multe profiluri decât cele prevăzute la pct. 6 şi 7 se permite în cazul când specialitatea din profilul suplimentar este adiacentă uneia din profilul de bază, iar pretendentul realizează studii multidisciplinare sau interdisciplinare, care se referă la ambele specialități, reflectate prin indicatorii de performanță științifică.

#### Pentru dobândirea dreptului de a conduce doctorate la mai multe specialități științifice, candidatul trebuie să îndeplinească setul minimal de indicatori de performanță științifică pentru fiecare specialitate în parte.

#### Doctorii care dobândesc dreptul de a conduce doctorate pot fi desemnați în calitate de conducători științifici la tezele de doctor, iar doctorii habilitați care dobândesc dreptul de a conduce doctorate pot fi desemnați în calitate de conducători științifici la tezele de doctor și/ sau consultanți științifici la tezele de doctor habilitat.

#### Calitatea de conducător științific la o teză de doctor sau consultant științific la o teză de doctor habilitat vizează perioada de la data numirii în această calitate până la data susținerii publice a tezei.

**II. Modalităţi de dobândire a dreptului de a conduce doctorate**

**Secţiunea 1. Dobândirea dreptului de a conduce doctorate în urma depunerii și evaluării dosarului complet**

#### Pentru dobândirea dreptului de a conduce doctorate, candidatul trebuie să îndeplinească un set minimal de indicatori de performanţă ştiinţifică, conform anexei nr. 2.

#### Dosarul pentru acordarea dreptului de a conduce doctorate se depune la sediul Agenţiei, de către candidat sau de către organizaţia din domeniile cercetării şi inovării și conţine următoarele:

#### demers din partea organizației din domeniile cercetării şi inovării pentru acordarea dreptului de a conduce doctorate, conform modelului elaborat de Agenție;

#### extras din procesul-verbal al şedinţei senatului sau consiliului ştiinţific al organizaţiei din domeniile cercetării şi inovării cu privire la recomandarea candidatului în calitate de conducător de doctorat;

#### copia diplomei de doctor sau doctor habilitat în științe;

#### CV-ul candidatului;

#### lista publicațiilor științifice și științifico-didactice;

#### copiile (sau adresele electronice pentru accesare) a 3 lucrări științifice dintre cele mai valoroase, publicate în ultimii 5 ani;

#### alte informații confirmate care ar atesta satisfacerea setului minimal de indicatori de performanţă ştiinţifică;

#### copia actului de identitate al candidatului.

#### Dosarul include în mod obligatoriu datele de contact (adresa, email-ul, numărul de telefon) ale candidatului şi ale persoanei responsabile din organizaţia din domeniile cercetării şi inovării solicitantului, în vederea comunicării.

#### Agenţia poate solicita informaţii suplimentare care să confirme datele incluse în dosar.

**Secţiunea 2. Recunoașterea dreptului de a conduce doctorate dobândit peste hotare**

1. Dreptul de conducător de doctorat dobândit în instituţii acreditate din statele membre ale Uniunii Europene sau în universităţi care intră în primele 500 ale lumii conform clasamentelor ARWU (Academic Ranking of World Universities), *THE* (Times HigherEducation World University Rankings) şi QS (QS World University Ranking), este recunoscut din oficiu de către Agenţie.
2. În vederea recunoaşterii dreptului de a conduce doctorate, candidatul sau organizaţia din domeniile cercetării şi inovării depune dosarul de recunoaştere la Agenţie, care cuprinde următoarele documente:
	1. cerere de recunoaştere redactată conform unui model elaborat de Agenţie;
	2. diploma / adeverinţă care atestă dreptul de a conduce doctorate, eliberată de instituţiile de peste hotare, cu traducere legalizată (cu excepția documentelor redactate în limbi de circulație internațională);
	3. CV-ul candidatului în limba română sau engleză, care să includă informații privind activitatea anterioară de conducere de doctorat (după caz).
3. Recunoaşterea dreptului de a conduce doctorate include şi echivalarea profilurilor (specialităţilor) ştiinţifice la care persoana a avut acest drept peste hotare cu cele aprobate în Republica Moldova. Agenţia poate solicita informaţii suplimentare în vederea stabilirii corespondenţei între aceste profiluri / specialităţi.

**Secţiunea 3. Dobândirea dreptului de a conduce doctorate în urma susţinerii tezei de doctor habilitat**

1. În urma conferirii titlului ştiinţific de doctor habilitat de către Consiliul de conducere al Agenției, se acordă din oficiu candidatului și dreptul de a conduce doctorate.
2. Dreptul de a conduce doctorate se aprobă din oficiu candidatului prevăzut la pct. 19 doar la profilurile / specialităţile ştiinţifice în care au fost publicate lucrări științifice ce au stat la baza conferirii titlului ştiinţific de doctor habilitat.
3. Solicitarea de acordare a dreptului de a conduce doctorate pentru doctorii habilitaţi poate fi înaintată şi după conferirea titlului, cu condiţia ca persoana respectivă să satisfacă valorile indicatorilor de performanţă ştiinţifică pe ultimii 5 ani, prevăzuţi în anexă. În acest caz, solicitarea include informaţii privind rezultatele obţinute de către candidat în ultimii 5 ani.

**III. Procedura de examinare a dosarului în cadrul Agenției**

1. Examinarea dosarului în cadrul Agenţiei nu poate depăşi 6 luni din momentul depunerii acestuia.
2. Examinarea primară a dosarului este efectuată de către Direcţia evaluare în cercetare și inovare şi rezidă în:

a) verificarea includerii în dosar a informaţiilor / actelor prevăzute la Capitolul II;.

b) analiza actelor incluse în dosar în vederea stabilirii îndeplinirii, din punct de vedere cantitativ, a setului minimal de indicatori de performanţă ştiinţifică sau îndeplinirea cerințelor pentru dobândirea dreptului de a conduce doctorate prin celelalte modalități prevăzute de prezenta Metodologie.

1. În cazul în care dosarul include toate informațiile necesare pentru acordarea dreptului de a conduce doctorate şi sunt satisfăcuți, din punct de vedere cantitativ, indicatorii de performanță științifică sau sunt îndeplinite cerințelor pentru dobândirea dreptului de a conduce doctorate prin alte modalități:
	1. dosarul se transmite experţilor evaluatori, în cazul modalității de dobândire a dreptului de a conduce doctorate în urma depunerii și evaluării dosarului complet;
	2. solicitările de dobândire a dreptului de a conduce doctorate prin alte modalități se transmit spre aprobare Consiliului de conducere a Agenției.
2. În cazul în care dosarul este incomplet sau nu sunt satisfăcuți, din punct de vedere cantitativ, indicatorii de performanță științifică, precum și atunci când se constată neajunsuri la întocmirea dosarului care pot fi înlăturate într-un termen scurt (lipsa unui act din dosar, lipsa unor anumite informaţii şi alte asemenea), examinarea solicitării se amână până la completarea dosarului de către organizația din domeniile cercetării și inovării.
3. În cazul necesității completării dosarului, Agenția este obligată să notifice imediat candidatul și organizația și să informeze despre cerințele care nu sânt îndeplinite, indicând expres ce trebuie să prezinte și/sau să efectueze candidatul pentru ca dosarul să fie examinat. Pentru înlăturarea neajunsurilor se acordă un termen de 10 zile lucrătoare. Notificarea se face prin e-mailurile sau telefoanele indicate în dosar, cu confirmarea recepţionării acesteia. După completarea dosarului examinarea acestuia se reia.
4. Experții evaluează rezultatele științifice obținute de candidat din punctul de vedere al respectării standardelor de calitate și a corespunderii indicatorilor de performanță cu profilurile/specialitățile științifice, iar dosarul - din punctul de vedere a competențelor profesionale și a capacității de a conduce doctorate, potrivit formularului de evaluare elaborat și aprobat de către Agenție.
5. Identitatea expertului care evaluează dosarul constituie secret profesional şi nu poate fi dezvăluită decât persoanelor cu atribuții în domeniu de la Agenţie sau organelor abilitate de control.
6. Rezultatele evaluării dosarului sunt examinate în cadrul Comisiei de profil, care înaintează Consiliului de conducere al Agenției propunerea de aprobare sau respingere a solicitării/demersului privind acordarea dreptului de a conduce doctorate.

**IV. Aprobarea deciziei și eliberarea certificatului privind dreptul de a conduce doctorate**

1. Dreptul de a conduce doctorate, în urma evaluării pozitive a dosarului, a recunoașterii dreptului de a conduce doctorate dobândit peste hotare sau a conferirii titlului științific de doctor habilitat, se acordă prin decizia Consiliului de conducere al Agenției.
2. În cazul respingerii de către Consiliul de conducere a solicitării de acordare a dreptului de a conduce doctorate sau a solicitării de recunoaștere a dreptului de a conduce doctorate dobândit peste hotare, Agenția transmite organizației din domeniile cercetării și inovării, care a înaintat solicitarea, o decizie motivată a respingerii.
3. Deciziile luate în cadrul procesului de acordare a dreptului de a conduce doctorate pot fi contestate în conformitate cu legislația.
4. În baza deciziei de a acorda dreptul de a conduce doctorate, se eliberează un certificat semnat de către președintele Agenției. Modelul certificatului se elaborează de către Agenție.

**V. Exercitarea dreptului de a conduce doctorate**

1. Conducerea tezelor de doctor și consultarea tezelor de doctor habilitat poate fi exercitată de persoanele care au obținut dreptul de a conduce doctorate înaintea intrării în vigoare a prezentei Metodologii, precum şi persoanele care obțin acest drept prin decizia Consiliului de conducere al Agenției.
2. Pentru a fi conducător științific la teze de doctor, cadrele didactice/științifice care au dobândit acest drept trebuie să fie membri ai unei școli doctorale și să încheie un contract de muncă, cu durată normală sau cu timp parțial de muncă, cu o instituție autorizată provizoriu sau acreditată să organizeze studii superioare de doctorat ori cu o instituție participantă într-un consorțiu ori parteneriat autorizat provizoriu sau acreditat să organizeze studii superioare de doctorat.
3. Un cadru didactic şi/sau științific care are dreptul de a conduce teze de doctor şi este titular la o instituție de învățământ superior care nu este autorizată provizoriu sau acreditată să organizeze studii superioare de doctorat poate să facă parte dintr-o școală doctorală a unei alte instituții.
4. Studiile superioare de doctorat se pot organiza și în cotutelă, în cazul în care studentul-doctorand își desfășoară activitatea sub îndrumarea concomitentă a unui conducător de doctorat din Republica Moldova și a unui conducător de doctorat dintr-o altă țară sau sub îndrumarea concomitentă a 2 conducători de doctorat din instituții diferite din țară, în baza unui acord scris între instituțiile organizatoare implicate.

38. Doctoratul în cotutelă poate fi organizat și în cazul în care conducătorii de doctorat sânt din aceeași instituție, consorțiu sau parteneriat, dar au specializări/domenii de studiu diferite.

39. Un conducător de doctorat poate îndruma simultan maximum 5 studenți-doctoranzi, aflați în diverse stadii ale studiilor de doctorat.

40. În cazul doctoratului în cotutelă se definește un conducător de doctorat principal. Studentul-doctorand este considerat integral la conducătorul de doctorat principal, iar norma activității de coordonare prevăzută pentru îndrumarea studentului-doctorand se distribuie între conducătorii de doctorat în proporția stabilită de școala doctorală.

41. Pentru desfășurarea doctoratului, pe lângă conducătorul de doctorat, studentul-doctorand este sprijinit și de o comisie de îndrumare, formată din alți 3 membri ai echipei de cercetare a conducătorului de doctorat sau din alte persoane afiliate școlii doctorale ori din cadre didactice şi de cercetare neafiliate acesteia. Unul dintre membrii comisiei de îndrumare funcționează în calitate de referent oficial al tezei de doctorat.

42. Componența comisiei de îndrumare este stabilită de conducătorul de doctorat în urma consultării cu studentul-doctorand.

43. Activitatea conducătorilor de doctorat, a membrilor comisiei de îndrumare şi a membrilor comisiilor de doctorat se normează potrivit regulamentului instituțional de organizare și funcționare a studiilor superioare de doctorat, care stabilește modalitățile de remunerare a acestora, în conformitate cu legislația.

44. La cererea motivată a studentului-doctorand, precum şi în cazul în care se constată indisponibilitatea conducătorului de doctorat, consiliul școlii doctorale decide schimbarea conducătorului de doctorat dacă s-a constatat neîndeplinirea obligațiilor legale sau contractuale asumate de către acesta ori pentru alte motive care vizează raportul de îndrumare dintre conducătorul de doctorat şi studentul-doctorand, caz în care consiliul școlii doctorale desemnează un alt conducător de doctorat.

45. La desemnarea unui nou conducător de doctorat, consiliul școlii doctorale ia în considerare în mod prioritar necesitatea ca studentul-doctorand să poată finaliza programul de doctorat.

46. Pentru a fi consultant științific la teze de doctor habilitat, cadrele didactice/științifice care au dobândit acest drept trebuie să fie angajați ai unei organizații din domeniile cercetării și inovării abilitate pentru organizarea și desfășurarea programelor de postdoctorat în condițiile legii.

**VI. Evaluarea conducătorilor de doctorat**

1. Conducătorii tezelor de doctor și consultanții tezelor de doctor habilitat sunt evaluați periodic, cel puțin o dată la 5 ani, de către organizațiile din domeniile cercetării și inovării care au dreptul să organizeze studii de doctorat sau programe de postdoctorat.
2. Evaluarea presupune stabilirea corespunderii indicatorilor de performanţă ştiinţifică pe ultimii 5 ani prevăzuţi în anexă și examinarea rezultatelor coordonării doctoranzilor/postdoctoranzilior.
3. În cazul constatării nesatisfacerii indicatorilor de performanţă ştiinţifică pe ultimii 5 ani, organizația din domeniile cercetării și inovării nu poate desemna persoana respectivă în calitate de conducător a tezei de doctor sau consultant a tezei de doctor habilitat, până când nu sunt îndepliniți acești indicatori.
4. Agenția poate lua decizia de anulare a dreptului de conducere a doctoratelor la una sau mai multe specialități, la solicitarea argumentată a instituției organizatoare de doctorat.

**VII. Abaterile de la normele de bună conduită identificate în procesul de acordare a dreptului de a conduce doctorate**

1. În cazul nerespectării standardelor de calitate, al abaterilor de la buna conduită în cercetarea științifică şi activitatea universitară, identificate în procesul de conducere a doctoratelor, responsabilii de comiterea sau tolerarea lor se sancționează în conformitate cu codurile instituționale de etică şi deontologie, precum și cu cadrul normativ la nivel național.
2. Procedurile de constatare a abaterilor şi de stabilire a sancțiunilor, precum şi alte aspecte ce ţin de etica şi deontologia procesului de acordare a dreptului de a conduce doctorate sunt descrise în Codul de etică şi deontologie profesională a cercetătorilor şi cadrelor universitare, elaborat şi aprobat de către Agenţie, și în codurile de etică instituționale.
3. În funcţie de gravitatea abaterii de la buna conduită în cercetarea ştiinţifică şi activitatea universitară, dreptul de a conduce doctorate poate fi retras sau suspendat pe un termen de până la 3 ani de către Agenție în cazul în care deţinătorul acestui drept a admis sau a tolerat plagiatul, falsul, alte acţiuni incompatibile cu etica în cercetarea științifică.

**IX. Dispoziții speciale**

#### Agenţia elaborează şi aprobă materiale metodologice (modele de documente, instrucţiuni şi alte asemenea) pentru actele care se includ în dosar.

1. Deciziile luate referitor la acordarea dreptului de a conduce doctorate sunt publicate pe pagina web oficială a Agenţiei.
2. Agenţia ține evidenţa persoanelor cu drept de a conduce doctorate, pe profiluri / specialități ştiinţifice şi organizaţii din domeniile cercetării şi inovării.

Anexă

La Metodologia aprobării conducătorilor de doctorat

**Indicatori de performanţă ştiinţifică pentru dobândirea dreptului de a conduce doctorate**

**Indicatori cu valori comune tuturor domeniilor:**

1. Deţinerea gradului ştiinţific de doctor sau doctor habilitat;
2. Activitate ştiinţifică sau ştiinţifico-didactică de minim 5 ani;
3. Numărul total de lucrări ştiinţifice publicate – minim 20, inclusiv 10 în ultimii 5 ani.

**Indicatori cu valori diferite pe domenii ale ştiinţei:**

**1. Ştiinţe ale naturii (cu excepţia ştiinţelor geonomice şi biologice)**

|  |  |  |  |
| --- | --- | --- | --- |
| *nr.* | *Tipul de rezultat / activitate* | *Numărul minim total* | *Numărul minim în ultimii 5 ani* |
| 1. | Articole în reviste sau OPI | 10 | 5 |
| 2. | Cărţi, capitole în cărţi de specialitate, suport didactic | 1 |  |
| 3. | Lucrări înregistrate în bazele de date WoS și/sau Scopus, brevete obţinute la oficiile de brevetare din SUA, UE sau Japonia | 2 | 1  |
| 4.  | Rapoarte publicate în materialele conferinţelor | 7Inclusiv 3 peste hotare | 3inclusiv 1 peste hotare |
| 5. | Membru în colectivele de redacție *sau* comitete științifice al revistelor și manifestărilor științifice, organizator de manifestări științifice *sau*Recenzent pentru reviste și manifestări științifice naționale și internaționale *sau* Experienţă de management, analiză şi evaluare în cercetare şi/sau învăţământ *sau*Coordonare de programe de studii, organizare și coordonare programe de formare continuă  | 1 din oricare tip de rezultat / activitate  |  |

**2. Ştiinţe inginereşti şi tehnologii, ştiinţe geonomice**

|  |  |  |  |
| --- | --- | --- | --- |
| *nr.* | *Tipul de rezultat / activitate* | *Numărul minim total* | *Numărul minim în ultimii 5 ani* |
| 1. | Articole în reviste, OPI | 8 | 3 |
| 2. | Cărţi, capitole în cărţi de specialitate, suport didactic | 1 |  |
| 3. | Lucrări înregistrate în bazele de date WoS și/sau Scopus, brevete obţinute la oficiile de brevetare din SUA, UE sau Japonia, elaborări implementate în proiecte de transfer tehnologic *sau*Lucrări ştiinţifice publicate peste hotare | 2*sau* 6 | 1*sau* 2 |
| 4.  | Rapoarte publicate în materialele conferinţelor sau participări la saloane şi expoziţii atestate în cataloagele evenimentelor | 8inclusiv 3 peste hotare | 3inclusiv 1 peste hotare |
| 5. | Membru în colectivele de redacție, membru în comitete științifice ale revistelor și manifestărilor științifice, organizator de manifestări științifice *sau*Recenzent pentru reviste și manifestări științifice naționale și internaționale *sau* Experienţă de management, analiză şi evaluare în cercetare şi/sau învăţământ *sau*Coordonare de programe de studii, organizare și coordonare programe de formare continuă  | 1 din oricare tip de rezultat / activitate  |  |

**3. Ştiinţe medicale, ştiinţe biologice**

|  |  |  |  |
| --- | --- | --- | --- |
| *nr.* | *Tipul de rezultat / activitate* | *Numărul minim total* | *Numărul minim în ultimii 5 ani* |
| 1. | Articole în reviste, OPI | 9 | 5 |
| 2. | Cărţi, capitole în cărţi de specialitate, suport didactic | 1 |  |
| 3. | Lucrări înregistrate în bazele de date WoS și/sau Scopus, brevete obţinute la oficiile de brevetare din SUA, UE sau Japonia *sau* Articole ştiinţifice publicate peste hotare | 2*sau* 6 | 1*sau* 2 |
| 4.  | Rapoarte publicate în materialele conferinţelor sau participări la saloane şi expoziţii atestate în cataloagele evenimentelor | 6inclusiv 3 peste hotare | 3inclusiv 1 peste hotare |
| 5. | Membru în colectivele de redacție, membru în comitete științifice ale revistelor și manifestărilor științifice, organizator de manifestări științifice *sau*Recenzent pentru reviste și manifestări științifice naționale și internaționale *sau* Experienţă de management, analiză şi evaluare în cercetare şi/sau învăţământ *sau*Coordonare de programe de studii, organizare și coordonare programe de formare continuă  | 1 din oricare tip de rezultat / activitate  |  |

**4. Științe agricole**

|  |  |  |  |
| --- | --- | --- | --- |
| *nr.* | *Tipul de rezultat / activitate* | *Numărul minim total* | *Numărul minim în ultimii 5 ani* |
| 1. | Articole în reviste, OPI | 9 | 4 |
| 2. | Cărţi, capitole în cărţi de specialitate, suport didactic | 1 |  |
| 3. | Lucrări înregistrate în bazele de date WoS și/sau Scopus, brevete obţinute la oficiile de brevetare din SUA, UE sau Japonia, elaborări implementate în proiecte de transfer tehnologic *sau*Articole ştiinţifice publicate peste hotare | 2sau 6 | 1sau 2 |
| 4.  | Rapoarte publicate în materialele conferinţelor sau participări la saloane şi expoziţii atestate în cataloagele evenimentelor | 5inclusiv 2 peste hotare | 3,inclusiv 1 peste hotare |
| 5. | Membru în colectivele de redacție, membru în comitete științifice al revistelor și manifestărilor științifice, organizator de manifestări științifice *sau*Recenzent pentru reviste și manifestări științifice naționale și internaționale *sau* Experienţă de management, analiză şi evaluare în cercetare şi/sau învăţământ *sau*Coordonare de programe de studii, organizare și coordonare programe de formare continuă  | 1 din oricare tip de rezultat / activitate  |  |

**5. Ştiinţe sociale şi economice**

|  |  |  |  |
| --- | --- | --- | --- |
| *nr.* | *Tipul de rezultat / activitate* | *Numărul minim total* | *Numărul minim în ultimii 5 ani* |
| 1. | Articole în reviste  | 9 | 4 |
| 2. | Cărţi de specialitate, culegeri tematice, suport didactic  | 2, inclusiv1 ca prim sau unic autor | 1 |
| 3. | Lucrări înregistrate în bazele de date WoS și/sau Scopus *sau* Articole ştiinţifice publicate peste hotare  | 15 | 1 |
| 4.  | Rapoarte publicate în materialele conferinţelor | 8inclusiv 2 peste hotare | 3, inclusiv 1 peste hotare |
| 5. | Studiu de evaluare și fundamentare de politici publice elaborat pentru diverse instituții publice guvernamentale/ organizații internaţionale/centre de cercetare *sau* Participarea la elaborarea *sau* implementarea actelor normative, diferitor acţiuni de dezvoltare instituțională, socială și regională; transfer de cunoaștere și instrumente de politici; asistență pentru dezvoltare ș.a. *sau*Membru în colectivele de redacție sau comitete științifice al revistelor si manifestărilor științifice, organizator de manifestări științifice *sau*Recenzent pentru reviste și manifestări științifice naționale și internaționale *sau* Experienţă de management, analiză şi evaluare în cercetare şi/sau învăţământ *sau*Coordonare de programe de studii, organizare si coordonare programe de formare continua  | 2 din oricare tip de rezultat / activitate  | 1  |

**6. Ştiinţe umaniste**

|  |  |  |  |
| --- | --- | --- | --- |
| *nr.* | *Tipul de rezultat / activitate* | *Numărul minim total* | *Numărul minim în ultimii 5 ani* |
| 1. | Articole în reviste  | 8 | 3 |
| 2. | Cărţi de specialitate, culegere tematică, suport didactic *sau*Lucrări / activităţi specifice ştiinţelor umaniste  | 2, inclusiv1 ca prim sau unic autor2 din oricare tipurile de lucrări / activităţi | 11 |
| 3. | Lucrări înregistrate în bazele de date WoS și/sau SCOPUS *sau*Articole ştiinţifice și lucrări specifice ştiinţelor umaniste publicate peste hotare | 17 | 1 |
| 4.  | Rapoarte publicate în materialele conferinţelor  | 8inclusiv 3 peste hotare | 3inclusiv 1 peste hotare  |
| 5. | Membru în colectivele de redacție, membru în comitete științifice ale revistelor si manifestărilor științifice, organizator de manifestări științifice sau artistice *sau*Recenzent pentru reviste și manifestări științifice naționale și internaționale, coordonator de expoziții, de concursuri sau de festivaluri artistice naționale și internaționale *sau* Experienţă de management, analiză şi evaluare în cercetare şi/sau învăţământ *sau*Coordonare de programe de studii, organizare si coordonare programe de formare continua  | 1 din oricare tip de rezultat / activitate  |  |

Note:

1: Se consideră îndeplinite standardele chiar dacă candidatul nu cumulează numărul indicat la unul din pp. 1, 2, 4, 5, sau 6, dar depășește de minim 3 ori numărul indicat la p.3 (în toate domeniile)

2:În domeniul sportului rezultatele performante specifice domeniului (performanţe la nivel internaţional obţinute de sportivii pregătiți; obținerea titlurilor de antrenor emerit, arbitru internaţional, comisar, observator pe ramură de sport şi alte asemenea) pot fi echivalate cu rezultatele/activităţile indicate la pp. 1-4, iar participarea în calitate de organizator, arbitru şi alte asemenea la evenimente sportive - cu cel din p.5 (în domeniul 5). Modul de echivalare va ţine seama de nivelul performanţei fiind prioritizate cele cu vizibilitate internaţională (ex., antrenarea unor medaliaţi la campionate mondiale şi europene la discipline olimpice pot fi echivalate cu rezultatele / activităţile indicate la p.3, în timp ce obţinerea de către discipoli a titlurilor la nivel naţional – cu lucrările publicate la nivel naţional indicate la pp. 1şi 4).

3:În domeniul artelor realizările artistice performante ce ţin de teatru, arte plastice, arte decorative, design, scenografie, scenaristică, regie și imagine de film, coregrafie, compoziție, interpretare muzicală etc., care sunt recunoscute și validate la nivel național sau internațional (turnee artistice în străinătate, concursuri și festivaluri de top, nominalizări și distincții, premii, expoziții personale și de grup, simpozioane, tabere de creație etc.) consemnate în mass media sau certificate în modul stabilit pot fi echivalate cu rezultatele/activităţile indicate la pp. 1-4, iar participarea la evenimente din domeniul artelor - cu cele din p.5 (în domeniul 6). Modul de echivalare va ţine seama de nivelul performanţei fiind prioritizate cele cu vizibilitate internaţională (ex., rolul principal într-un spectacol de teatru prezentat într-un turneu internaţional sau regizor de film prezentat la un festival internaţional prestigios, expoziții de artă, recitaluri muzicale ș.a. pot fi echivalate cu rezultatele / activităţile indicate la p.3, în timp ce activităţi similare la nivel naţional cu lucrările publicate la nivel naţional indicate la pp. 1 şi 4)

**Termeni utilizaţi:**

**Cărţi de specialitate:** monografii, studii ştiinţifice, tratate şi alte asemenea, aprobate de către consiliile ştiinţifice ale organizaţiilor din domeniile cercetării şi inovării din Republica Moldova sau recunoscute în calitate de cărţi ştiinţifice peste hotare (proces de recenzare, aprobare de către organizaţii ştiinţifice sau publicare de către edituri ştiinţifice prestigioase).

**Articole în reviste:** articole publicate în revistele ştiinţifice acreditate din Republica Moldova şi în revistele de peste hotare recunoscute ca fiind ştiinţifice, fie în urma unui proces de evaluare naţional, fie prin includerea în bazele de date internaţionale prestigioase.

**Obiecte de proprietate intelectuală (OPI):** brevete de invenţii, tehnologii si produse omologate (soiuri, hibrizi, rase etc.) şi alte asemenea eliberate în Republica Moldova de către Agenţia de Stat pentru Proprietate Intelectuală (AGEPI) sau alte structuri autorizate, iar peste hotare – de către oficiile naţionale sau regionale de brevetare.

**Oficiile de brevetare din SUA, UE sau Japonia**: the United States Patent and Trademark Office (USPTO); European Patent Office (EPO); the Japan Patent Office (JPO).

**Lucrări înregistrate în bazele de date WoS şi Scopus**: articole în reviste, lucrări în culegerile conferinţelor sau brevete care se regăsesc în cele mai importante două baze de date internaţionale – WoS şi Scopus (Notă: dacă o lucrare se regăseşte în ambele baze de date va fi considerată o singură lucrare).

**Publicaţii ştiinţifice publicate peste hotare**: publicaţii recunoscute drept ştiinţifice de către autorităţi similare Agenţiei şi/sau în ţările în care acestea nu există – publicaţiile incluse în bazele de date internațional prestigioase.

**Rapoarte publicate în materialele conferinţelor**: rapoarte prezentate la conferinţe şi publicate sub formă de articole și teze în culegeri ale conferinţelor incluse de către Agenţie în Registrul manifestărilor ştiinţifice, iar peste hotare – lucrările conferinţelor organizate de către instituţii ştiinţifice recunoscute sau incluse în baze de date internaţionale prestigioase. Materialele conferințelor, în urma prezentării rapoartelor, pot fi publicate și sub formă de articole sau teze în reviste științifice, în acest caz fiind necesară confirmarea acestui lucru prin dovezi incluse în dosar.

**Proiecte câştigate prin competiţie:** naţionale - proiecte ştiinţifice câştigate în urma concursurilor desfăşurate de către autorităţile publice în domeniile cercetării şi inovării, proiecte ştiinţifice şi educaţionale câştigate în urma concursurilor desfăşurate de alte entităţi din Republica Moldova; internaţionale – proiecte de orice tip (cercetare, educaţionale, mobilitate, acţiuni suport şi alte asemenea) care pot fi utile conducătorului de doctorat în procesul de îndrumare a doctoranzilor şi sunt finanţate de către entităţi de peste hotare în urma desfăşurării concursurilor.

**Suport didactic:** manuale universitare, note de curs, îndrumare de laborator/aplicaţii şi alte asemenea elaborate pentru studiile universitare şi aprobate de către instituţii de învăţământ superior acreditate.

**Lucrări specifice ştiinţelor umaniste**: ediţie critică sau documentară (text vechi, ediție de documente); editarea unei opere ştiinţifice sau literare; traducerea şi dotarea cu aparat critic (note şi/sau comentarii) a unei opere ştiinţifice; antologie/crestomație de texte; dicţionare, atlase, enciclopedii; diferite tipuri de produse artistice; expoziții în galerii şi muzee de prestigiu; recenzii ştiinţifice, eseuri ş.a. publicate în reviste de specialitate; traduceri de operă ştiinţifică sau beletristică dintr-o limbă modernă; cronică sau alte asemenea în funcţie de specificul specialităţilor.

**Numărul total de lucrări ştiinţifice şi ştiinţifico-didactice:** suma tuturor cărţilor de specialitate, a articolelor în reviste, a OPI, a publicaţiilor în culegerile lucrărilor conferinţelor; a lucrărilor de suport didactic şi a lucrărilor specifice specialităţilor ştiinţelor umaniste.